รมว.พาณิชย์ เปิดโครงการ "พาณิชย์ลดราคา ! ช่วยประชาชน Lot 12 ออนไลน์ 12,600 รายการ ร่วมลดราคา
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ กล่าวภายหลังเป็นประธานเปิดโครงการพาณิชย์ลดราคา! ช่วยประชาชน Lot 12 (Online) ว่า  เป็นการลดราคาสินค้าและบริการทั้งหมดรวม 6 กลุ่ม ตั้งแต่วันที่ 1-31 กรกฎาคม 2564 คาดว่าจะช่วยลดค่าครองชีพได้ให้กับพี่น้องประชาชนที่มาใช้บริการซื้อสินค้าและบริการออนไลน์ได้ไม่ต่ำกว่า 200 ล้านบาท และจะมีผลในการช่วยกระตุ้นเศรษฐกิจไม่ต่ำกว่า 500 ล้านบาท สำหรับสินค้าและบริการที่จะลดราคาออนไลน์ 6 กลุ่ม ประกอบด้วย กลุ่มการขายสินค้าผ่านแพลตฟอร์ม กลุ่มให้บริการจัดส่งสินค้า กลุ่มฟาสฟู๊ด กลุ่มให้บริการอินเตอร์เน็ต กลุ่มอุปกรณ์และสื่อการเรียนอิเล็กทรอนิกส์และลดราคาสินค้าในห้างสรรพสินค้าซุปเปอร์มาร์เก็ตและร้านสะดวกซื้อ รวม 11 หมวด 12,600 รายการ ลดราคาสูงสุดร้อยละ 85 พร้อมระบุ การดำเนินการ 11 Lot ที่ผ่านมา ช่วยลดภาระค่าของชีพให้กับพี่น้องประชาชนได้จำนวนมาก ทั้งนี้เพื่อให้เป็นไปตามเงื่อนไขที่ ศบค.กำหนด ลดการแพร่ระบาดของโควิด-19 จึงได้ร่วมมือกับภาคเอกชน ห้างร้านและแพลตฟอรฒต่างๆ จัดโครงการดังกล่าวขึ้นมา เชื่อว่าจะเป็นประโยชน์สำหรับผู้บริโภค